ЛъагапІэ-910: ТекІуэныгъэм и махуэшхуэм хуагъэхьэзыр
Хэку зауэшхуэм ТекІуэныгъэр къызэрыщахьрэ илъэс 75-рэ щрикъум ирихьэлІэу Лъага- пІэ-910 зэджэ щІыпІэр къэгъэщІэрэщІэжыным, абы и Іэгъуэблагъэр зыхуей хуэгъэзэным теухуа лэжьыгъэхэр щІэгъэхуэбжьауэ Бахъсэн щІыналъэм щокІуэкІ.
ЗауэлІхэм я фэеплъым деж лэжьыгъэр къызэгъэпэща зэрыхъум хэплъэну дэкІащ щІыналъэм и Іэтащхьэ Балъкъыз Артур. Хуагъэува пІалъэм лэжьакІуэхэр къызэритІасэр, Іуэхум зэрехъулІэр, ухуэныгъэхэр зэрекІуэкІым ехьэлІауэ абыхэм абдеж щепсэлъылІащ Іэтащхьэр.
Фэеплъыр зытет лъагапІэм и екІуэлІапІэхэр зэІузэпэщ ящІыж, тетІысхьэпІэхэр ягъэув, щхъуантІагъэр куэду щагъэтІыс. Къапщтэмэ, лъагапІэм хуэкІуэ километрищ зи кІыхьагъ гъуэгур телъхьэн яухащ. ЛъагапІэ-910 фэеплъыр жэщкІэ къэзыгъэунэхун уэздыгъэ пкъохэр куэд мыщІэу ягъэувыну я гугъэщ.
ЩІыпІэр зэпэщ щІынымкІэ Бахъсэн щІыналъэм и администрацэм мылъкукІэ щІэгъэкъуэн къахуохъу «РусГидро» акционер зэгухьэныгъэм и Къэбэрдей-Балъкъэр къудамэр.
2020 гъэм и накъыгъэм и 9 пщІондэ лэжьыгъэхэр зэфІагъэкІыну я мурадщ.
ТАБЫЩ Мурат
